Časť obce

Časť obce je nižšia územná jednotka obce, menšia ako obec, ktorá má spravidla vlastné katastrálne územie a vlastný názov, určený zo zákona oprávneným orgánom štátu. Môže byť osídlená alebo ju môže tvoriť len poľnohospodárska, lesná či iná pôda.

Podľa zákona 369/1990 Zb. o obecnom zriadení je to časť územia obce (teda časť územného celku tvoreného jedným alebo viacerými katastrálnymi územiami). Nemusí byť zhodná s katastrálnym územím, má vlastný názov a môže mať vlastné symboly. Zákon pojem „časť obce“ používa ako pojem odlišný od pojmu miestna časť. Bližšie pojem časť obce v zákone definovaný nie je.Termín časť obce však bol použitý (a teda konkretizovaný) v (dnes už neplatnom) zozname okresov, obcí a častí obcí v Opatrení MV SR z 28. decembra 1990, ktorým sa uverejňuje zoznam obcí tvoriacich jednotlivé okresy v Slovenskej republike (Zbierka zákonov 15/1991, str. 314 a nasl.)

Z demografického hľadiska je časť obce evidenčná jednotka vytváraná súborom parciel so súpisnými číslami v katastrálnom území alebo ulicami, odlišujúca sa od iných jednotiek podmienkami využívania nehnuteľností (športová, priemyselná, rekreačná časť a pod.).

Určovanie názvov častí obcí 
Podľa zákona o obecnom zriadení obec a jej časť má svoj názov. Názvy častí obcí určuje a mení Ministerstvo vnútra Slovenskej republiky na návrh obce. Názov obce a jej časti sa uvádza v štátnom jazyku. Označovanie obce v inom jazyku upravuje osobitný zákon. Názov novej obce a jej časti sa určuje spravidla podľa názvu časti obce, názvu miestnej časti, podľa pomenovania významného prírodného útvaru, javu alebo historickej udalosti súvisiacej s územím obce alebo nežijúcej významnej osobnosti. Neprípustný je názov obce a názov časti obce, ktorý je dlhý, duplicitný, urážajúci mravnosť, náboženské alebo národnostné cítenie alebo je nepriliehavý vzhľadom na historický vývin územia.

Totožné, podobné a odlišné pojmy 
 Totožný význam s pojmom „časť obce“ má pojem mestská časť, ako ho vymedzuje Zákon č. 369/1990 Zb. o obecnom zriadení, avšak s tým, že sa týka miest.
 S pojmom „časť obce“ môže byť totožný aj pojem osada, pod ktorým sa v súčasnosti chápe miestna časť obce či sídla.
 Odlišný pojem je „mestská časť“ v podmienkach mesta Bratislava, kde je územným samosprávnym a správnym celkom Bratislavy, v rozsahu zákona SNR č. 377/1990 Zb. o hl. m. SR Bratislava a štatútu mesta Bratislava vykonáva samosprávu Bratislavy a prenesenú pôsobnosť a kde sú mestské časti právnickými osobami. Odlišný pojem je aj „mestská časť“ v podmienkach mesta Košice, kde mestské časti vykonávajú samosprávu v rozsahu zverenom zákonom SNR o meste Košice č. 401/1990 a štatútom mesta Košice a sú taktiež právnickými osobami. 
 Odlišný pojem môže byť aj miestna časť, ak je používaný len vo význame všeobecného pomenovania sídelnej lokality, ktorá má svoj vžitý názov.
 Odlišnými pojmami sú aj štvrť či sídlisko.

Referencie

Zdroje – literatúra 
 BERČÍK, Peter, Ing. – LOVECKÝ, Peter, Ing.: Územné zmeny obcí v Slovenskej republike od roku 1990 [online]. Bratislava: Sekcia verejnej správy Ministerstva vnútra SR, 2003. 1. vydanie. 314 s. + ISBN 80-88842-64-6 [cit. 23. 2. 2010]. Dostupné na internete: .
 HUDECOVÁ, Ľubica – HÁJEK, Milan: Národná integrácia priestorových báz údajov [online]. In: Kartografické listy, roč. 2001, č. 9. 1 mapa, 7 tabuliek, 10 referencií. [cit. 24. 2. 2010]. Dostupné na internete:  .
 TOMÁŠIKOVÁ, Vladimíra – KUSENDOVÁ, Dagmar: The Demogeographic Information System as a Metainformation and Geographic Censual Database (Demogeografický informačný systém – cenzálna metainformačná a geografická báza dát) [online]. [cit. 23. 2. 2010]. Dostupné na internete:  .
 Zákon Slovenskej národnej rady č. 369/1990 Zb. zo 6. septembra 1990 o obecnom zriadení [online]. In: Združenie miest a obcí Slovenska [cit. 23. 2. 2010]. Dostupné na internete:  .

Externé odkazy 
 Oficiálny zoznam častí obcí.

Obce
Geografia Slovenska
Urbánna geografia